በሕገወጥ ደላሎች ምክንያት ኤክስፖርቱ አደጋ ላይ መውደቁን ድርጅቱ ገለጸ
አዲስ አበባ፡- ፕላስቲኮችን ፈጭቶ ወደ ውጭ በመላክ ሥራ ላይ የተሰማራው ኮባ ኢምፓክት ኃላፊነቱ የተወሰነ የግል ድርጅት በዘርፉ የተሰማሩ ሕገወጥ ድርጅቶች እና ደላሎች በፈጠሩት የግብዓት እጥረት ምክንያት የኤክስፖርት ሥራው አደጋ ላይ መውደቁን አስታወቀ። የድርጅቱ የኤክስፓንሽን ማናጀር አቶ ፍሰሐ ሃይለመለኮት ለአዲስ ዘመን እንደገለጹት፤ ከቅርብ ጊዜ ወዲህ በሕገ ወጥ መንገድ በተመሳሳይ ሥራ ላይ የተሰማሩ ድርጅቶችና ሕገ ወጥ ደላሎች መበራከታቸው ሥራው ላይ አሉታዊ ተፅዕኖ ተፈጥሯል። በሕገወጦቹ ላይ እርምጃ የሚወስድ አካል ባለመኖሩ ድርጅቱ በግብአት አቅርቦት ረገድ ለከፍተኛ ችግር ተጋልጧል። በመሆኑም ከቀን ወደ ቀን ሥራው እየተቀዛቀዘና ወደ ማቆም ደረጃ እየተቃረበ መሄዱን ገልጸዋል። የፕላስቲክ ግብአቶችን እንዲያቀርቡ መንግ ሥት ያደራጃቸው የወጣት ማህበራት በሕጋዊ መንገድ ከማቅረብ ይልቅ በሕገ ወጥ መንገድ ውድ በሆነ ዋጋ ለሚከፍሏቸው ድርጅቶችና ደላሎች እያስረከቡ መሆኑን የሚገልጹት አቶ ፍሰሐ፤ ማህበራቱ ከሚሰበስቡት የፕላስቲክ ዕቃዎች 80 በመቶ የሚሆነውን በግላችን የሰበሰብነው ስለሆነ ለምንፈልገው አካል የመ ሸጥ መብት አለን በሚል በሕገወጥ መንገድ ከገበያ ውጪ በሆነ ዋጋ የሚያስረክቡ መሆኑን ተናግረዋል፡፡ የተለያዩ የውሃ መያዛ ፕላስቲኮችን አጥበ ውና ፈጭተው ለሦስት አውሮፓ ሀገራት ለጣሊያን፣ ቱርክና ለስፔን እየላኩ መሆናቸውን የሚገልጹት አቶ ፍሰሐ፤ ከሚልኩት ምርት መካከል 70 በመቶውን ለጣሊያን ቀሪውን 30 በመቶውን ደግሞ ለቱርክና እስፔን እየላኩ ነው። ይሁን እንጂ ለተቀባይ አገሮች በፍላጎታቸው ልክ ማቅረብ እንዳልቻሉ ገልጸዋል፡፡በድርጅቱ የምርት ክፍል ኃላፊ የሆኑት አቶ ዘሪሁን ታዬ በበኩላቸው፤ የምርት አቅማቸው በጨመረ ቁጥር ከፍተኛ የሆነ የውጭ ምንዛሬ ያስገኛሉ። ነገር ግን በአቅርቦት እጥረት ምክንያት ማግኘት ያለባቸውን የውጭ ምንዛሬ እያገኙ እንዳልሆነ ተናግረዋል። «በሳምንት ከ155 ሺ ኪሎ ግራም በላይ መላክ አለብን» ያሉት አቶ ዘሪሁን፤ ይህን ለማድረግ በቀን ከ25 ሺ እስከ 30 ሺ ኪሎ ግራም መሰብሰብ ይጠይቃል፡፡ ይሁንና በአሁኑ ወቅት በሳምንት እየተላከ ያለው ከ72ሺ ኪሎ ግራም ያነሰ ነው፡፡ ምክንያቱ ደግሞ በቀን ከ10ሺ ኪሎ ግራም በላይ ፕላስቲኮችን መረከብ ባለመቻሉ መሆኑን ገልጸዋል፡፡ መንግሥት ለውጭ ድርጅቶች የማበረታቻ ድጋፍ እያደረገ መሆኑን ያነሱት አቶ ዘሪሁን፤ ኮባ ኢምፓክት ሀገር በቀል ድርጅት ሆኖ እያለ ከመንግሥት አካል አንድም ድጋፍ አልተደረገለትም፡፡ ይህም ሀገር በቀል ድርጅቶ ችን በእጅጉ የሚያቀጭጭና የሚጎዳ መሆኑን ተናግረዋል፡፡ መንግሥት አስፈላጊውን እገዛና ድጋፍ ማድረግ እንዳለበት የጠቀሱት አቶ ዘሪሁን፤ አሁን ያለው ሕገወጥ እንቅስቃሴና ሌሎች ችግሮች ከተፈቱ ድርጅታቸው ፕላስቲኮችን ፈጭቶ ከመላክም በተጨማሪ ከፕላስቲኩ በውጭ ሀገራት የሚሰሩትን እንደ ሲዲ፣ የመኪና ዳሽ ቦርድና የተለያዩ አልባሳትን በሀገር ውስጥ የማምረት አቅም እንዳለው አስረድተዋል፡፡አዲስ ዘመን ሚያዝያ 6/2011በሞገስ
ፀጋዬ